SZÉKESFEHÉRVÁRI HÍRHATÁR - Vissza a munkába
2014. 07. 08. 22:50
6 ezer ember kaphat új esélyt, hogy közelebb kerüljön a munka világához.
Az elmúlt 5-10 évben felszínre került társadalmi és szociális problémák jelentős része a munkapiac nehézségeire vezethetők vissza. Vagyis a munkanélküliségből adódó elszegényedés, a kilátástalanság számos társadalmi feszültség generálója. Számottevő változás a leszakadó társadalmi csoportok felzárkózása nélkül nem lehetséges.
Erre kínál egy újabb megoldást az „Aktívan a tudásért!” elnevezésű, TÁMOP-5.3.10-12/1-2012-0001 azonosító számú, „A leghátrányosabb helyzetű csoportok életviteli kompetenciáinak fejlesztése” című kiemelt projekt, melynek megvalósítására az Új Széchenyi Terv keretében, Európai Uniós források segítségével kerülhet sor.
A leszakadó társadalmi rétegek felzárkóztatása meghaladja a legtöbb helyi önkormányzat, régió és közösség erejét, kompetenciáját. Ezért hárul központi szerep ebben a folyamatban a Türr István Képző és Kutató Intézetre (TKKI). Az intézmény az elmúlt időszakban több olyan szakmai programot is elindított, amely az egész országot átfogva igyekszik megoldást kínálni a leszakadó rétegek felzárkózására.
Az „Aktívan a tudásért!” programról
Ezen programok közül egyik az „Aktívan a tudásért!” elnevezésű, TÁMOP 5.3.10-12/1 kódszámú kiemelt projekt, mely a legrosszabb helyzetben lévő, a munkaerőpiacról a tudáshiány miatt teljesen kiszoruló társadalmi csoportok számára nyújt újabb esélyt, hogy közelebb kerüljenek a munka világához. Ez lehet egy előrelépési lehetőség a ma még kilátástalan helyzetben lévő felnőttek számára, amelyhez azonban nem csak munkahelyekre van szükség, hanem annak az akadálynak az elhárítására, amit az írás, olvasás, számolás ás alapvető szövegértés hiánya jelent a hátrányos helyzetű személyek esetében.
Segítség azoknak, akik változtatni szeretnének élethelyzetükön
Munkaügyi űrlap kitöltése, képzési tananyag megértése, munkahelyre jelentkezés megírása: ha ilyen egyszerű feladatokat nem tudunk megoldani lényegében lehetetlen munkahelyet találni vagy új szakmát tanulni. A program új esélyt jelenthet azon személyek integrációjára, akiknek az eddigiekben nem nyílt lehetősége az alapvető képességek, készségek elsajátítására, vagy azok használatában életkörülményeikből adódóan már nem jártasak. Az „Aktívan a tudásért!” program alapfeltevése, hogy csak azokon lehet eredményesen segíteni, akik hajlandóak tanulni és szándékukban áll, hogy változtassanak az életükön. Nekik viszont hatékony segítséget adnak a szakemberek a képzés során.
A TKKI Székesfehérvári Igazgatóság területén, Fejér és Veszprém megye több térségében is jelen van a program.
Eddig több mint 300 fővel készült kompetencia felmérés, amely a hiányzó ismereti szintet állapítja meg a programba bekapcsolódni vágyók esetében. Ennek függvényében határozzák meg az egyén képességeihez legjobban igazodó képzési programot. 10 fejlesztő programban, eddig 170 fő kapcsolódhatott be a kulcskompetenciák fejlesztésére irányuló képzésben, melyekhez életviteli, háztartási ismeretek is kapcsolódnak, de a helyi szükségletek figyelembe vételével építészeti, vagy mezőgazdasági alapismeretek is elsajátíthatóak.
Eddig közel 70-en már átvehették a képzés sikeres elvégzését igazoló tanúsítványt. Számos pozitív élethelyzet igazolja a program eddigi sikerét, ugyanis többek számára már a képzés közben, illetve a képzés zárását követő rövid időn belül adódott munkalehetőség. Többen vannak olyanok is akik a képzés hatására kaptak kedvet a befejezetlen iskolai tanulmányaik folytatásához, illetve szakmai képzések megkezdéséhez.
Jelenleg országszerte több mint 200 helyszínen folyik a fejlesztés, ezen belül a 400 tanórából álló képzés. A program keretén belül 2015. június 30-ig 6 000 fő vehet részt a képzésben.